Caturmarga

Ring ajah-ajahan agama Hindu, Caturmarga  inggih punika konsep pangajah-ajahan sane dados pahan saking aspek Tattwa ring kerangka dasar agama Hindu. Catur Marga mawit saking kruna "catur" sane mateges patpat miwah "mārga" sane mateges pamargi. Caturmarga taler sering kabaos Caturmarga-yoga . Caturmarga umumnyane kategesang pinaka petang pamargi anggen ngamolihang moksa lan ngadegang jagaddhita .  Catur Marga inggih punika petang undagan hierarkis ring sajeroning ngamolihang pangresepan indik jatining Ida Sang Hyang Widhi, jatining jagat, jatining parilaksana, upacara, miwah pangresepan indik kaweruhan sane mabuat tiosan. 

 Bagian 
Catur Marga puniki kawangun antuk petang paletan, inggih punika: 

 Yoga bhaktimarga 
Bhakti Marga Yoga inggih punika angkepan kruna Bhakti Marga miwah Bhakti Yoga. Kruna Bhakti mateges nyalur, ngutang, ngaturang, tresna sane tulus lan luhur majeng ring Ida Sang Hyang Widhi Wasa, satya ring Ida, ngayah, urati sane tulus ngaturang bakti ring Ida, pasraman jangkep majeng ring Sang Hyang Pencipta. Kruna Marga mateges pamargi utawi utsaha miwah parikrama. Yoga mateges utsaha nyambungang raga sareng Ida Sang Hyang Widhi Wasa. Bhaktimarga-yoga inggih punika pamargi nuju Ida Sang Hyang Widhi Wasa malarapan antuk nyinahang rasa bhakti ring Ida. 

Bhakti Yoga inggih punika pamargi utawi tata cara nyikiang Sang Hyang Atman sareng Brahman sane kadasarin antuk rasa tresna sane teleb majeng ring Ida Sang Hyang Widhi lan sekancan reriptan Ida. 

 Yoga karmamarga 
Karma Marga Yoga mawit saking kruna akar " karma " sane maartos ngamargiang parikrama utawi pakaryan, dadosnyane karma ring kasus puniki maartos parikrama/parilaksana sane madue tatujon. Karmamarga-yoga mateges utsaha utawi pamargi mangda sayan nampek ring Ida Sang Hyang Widhi Wasa majalaran antuk pakaryan sane lascarya. Karma Marga Yoga ngutamayang pakaryan pinaka wangun bhakti lan bhakti majeng ring Ida Sang Hyang Widhi Wasa sajeroning utsaha ngardinin kasukertan lan karahayuan sekala lan niskala.

Dasar filosofis ngemargiang karma marga mangda ngamolihang kebebasan inggih punika tekun ring sajeroning ngamargiang karya, lascarya, lan nenten neket ring pikolih karya. Sakancan parilaksana pacang ngawetuang pikolih pinaka hukum karya, mawinan antuk parilaksana sane becik tur ngamargiang karya sane manut ring swadarma, jadmane pacang ngamolihang kebebasan. Sane mabuat mangda ngresepang Karma Marga Yoga inggih punika ngresepang sifat pakaryan. Jadma prasida nglepasin raga saking keterkaitan ring pakaryan wantah malarapan antuk keyakinan yening pakaryan sane kalaksanayang punika wantah manifestasi bakti majeng ring Ida Sang Hyang Widhi Wasa lan bhakti majeng ring kemanusiaan, tanpa kesadaran puniki jadma nenten prasida nglepasin raga.

 Yoga jnanamarga 
Jñana ( jnyana ) maartos kaweruhan dadosnyane Jñanamarga-yoga maartos utsaha nyambungang raga sareng Ida Sang Hyang Widhi malarapan antuk pamargin kaweruhan. Kaweruhan sane kautamayang inggih punika kaweruhan kadiatmikan, inggih punika kaweruhan sane prasida nglepasin i manusa saking belenggu kasengsaran, embas lan mati.

Jñana utawi kaweruhan suci nuntun manusa makarya tan kaiket antuk nafsu, tan wenten motif kepentingan pribadi, kayun ngelepasin hak kekayaan, eling ring angga sarira punika boya ja jiwa sane langgeng. Yadiastun akéh pamargi mangda prasida nampek ring Ida Sang Hyang Widhi Wasa minakadi malarapan antuk ngaturang arta brana, malarapan antuk tapa brata, malarapan antuk yoga, msl. Nanging, malarapan antuk kaweruhan (spiritualitas) samudra dosa prasida nglintangin, antuk pikayunan sane ngutamayang kaweruhan lan ngamargiang pakaryan antuk rasa percaya sane jangkep ( sradha ) jadma punika ngamolihang kesempurnaan.

 Rajamarga yoga 
Rajamarga-yoga inggih punika pamargi utawi utsaha sane pinih tegeh anggen nyambungang raga sareng Ida Sang Hyang Widhi malarapan antuk pamargi ngamargiang Yoga. Raja Marga ngamerluang pengendalian diri, disiplin diri, pengendalian lan penolakan hal-hal duniawi. Raja Marga Yoga inggih punika pamargi mistis (spiritual) mangda ngamolihang kabebasan utawi moksa . Malarapan antuk pamargi punika, jadma pacang sayan gelis nyujur moksa, nanging tantangan sane kaarepin taler sayan meweh. Jadma sane nyujur moksa malarapan antuk pamargi puniki kasaratang mangda madue guru rohani sane paripurna mangda prasida nuntun ipun nuju arah punika.

 Lis pustaka 

Kategori:Hindu ring Indonésia